
	讻讬 拽讗诪专 讗讬讛讜 讘砖讜讬谉. 讜拽砖讛 诪讗讬 专讘讜转讗 讜讛讗 讻转讬讘 讜拽讚砖转讜 诇讻诇 讚讘专 砖讘拽讚讜砖讛 诇讘专讱 专讗砖讜谉 讜讬''诇 讚砖讜讬谉 诇讗讜 讚讜拽讗 讗诇讗 讻诇讜诪专 砖讛讻讛谉 谞诪讬 转诇诪讬讚 讞讻诐 讗诪谞诐 讗讬谞讜 讞砖讜讘 讻诪讜转讜 讜讗驻讬' 讛讻讬 诇讗 讛讬讛 专讘讬 驻专讬讚讗 专讜爪讛 诇拽专讜转 诇驻谞讬讜 讜讙诐 爪专讬讱 诇讜诪专 讚砖讗专 讻讛谞讬诐 讛讬讜 讻驻讜驻讬诐 诇专讘讬 驻专讬讚讗 讚讗诇''讻 诇讗 讛讜讬 专讘讜转讗 讻讚讞讝讬谞谉 驻专拽 讛谞讬讝拽讬谉 (讙讬讟讬谉 讚祝 谞讟. 讜砖诐) 讚专讘 讛讜谞讗 诇讗 讛讜讬 拽专讬 讘讻讛谞讬 讗讬 诇讗讜 讚专讘讬 讗诪讬 讜专讘讬 讗住讬 讻讛谞讬 讞砖讬讘讬 讚讗专注讗 讚讬砖专讗诇 讛讜讜 讻讬讬驻讬 诇讬讛 讜注讬''诇 讚讛讗 讚讗诪专 讛转诐 讚专讘 讛讜谞讗 诇讗 讛讜讛 拽专讬 讘讻讛谞讬 讗诇讗 诪砖讜诐 讚砖讗专 讻讛谞讬 讻讬讬驻讜 诇讬讛 讛讬讬谞讜 讚讜讜拽讗 讘砖讘转讜转 讜讬''讟 讚讗讬讻讗 讻讬谞讜驻讬讗 讗讘诇 讘讘' 讜讘讛' 拽讜专讗 砖驻讬专 讘驻谞讬 讻讛谉 讗注''讙 讚诇讗 讛讜讬 讙讚讜诇 讻''讻 讜讻讚讬讜拽讗 讝讛 讬砖 讘讛讚讬讗 驻专拽 讛谞讬讝拽讬谉 讜专讘讬 驻专讬讚讗 诇讗 专爪讛 诇拽专讜转 讘驻谞讬 讻讛谉 讗驻讬诇讜 讘讘' 讜讘讛' 讜专砖''讬 驻讬专砖 讚讛讻讗 诪讬讬专讬 讘讘专讻转 讛诪讝讜谉 讜讛''谞 诪砖诪注 诇讬砖谞讗 讚诇讗 讘专讻转讬 诪讚诇讗 拽讗诪专 讜诇讗 拽专讬转讬 讜讘专讻转 讛诪讝讜谉 诇讗 谞转拽谉 诇讛谉 诪砖讜诐 讚专讻讬 砖诇讜诐 讜讗驻讬' 讛讻讬 诇讗 讛讬讛 专讜爪讛 专讘讬 驻专讬讚讗 诇讘专讱 讘驻谞讬 讛讻讛谉: 转讬转讬 诇讬 讚诇讗 注讘讚讬 砖讜转驻讜转 注诐 讛讻讜转讬. 讗驻讬' 讘注谞讬谉 砖讗讬谞讜 讬讻讜诇 诇讘讗 诇讬讚讬 砖讘讜注讛 讜讗驻讬诇讜 讬讞讜诇 注诇讬讜 砖讘讜注讛 讬驻讟专谞讜 讚砖专讬 讘砖讗专 讘谞讬 讗讚诐 讗驻''讛 诇讗 讛讬讛 专讜爪讛 诇注砖讜转: 讜注讜讚 讗''专 讬讛讜讚讛 讘讬转 讛讻谞住转 砖讞专讘. 拽砖讛 诪讗讬 讜注讜讚 讚讛讗 诇注讬诇 讛讜讛 诪拽讬诇 讟驻讬 诪讞讻诪讬诐 讜讛讻讗 讛讜讗 诪讞诪讬专 讜讗诐 讻谉 诪讗讬 讜注讜讚 讜讬''诇 讚拽讗讬 讗讛讗 讚讗诪专 专' 讬讛讜讚讛 讘专讬砖讗 诪讜讻专讬谉 讗讜转讜 诇砖诐 讞爪专 讜讚讜拽讗 诇砖诐 讞爪专 拽讗诪专 讗讘诇 住转诐 讗讬谞讛 讬讜专讚转 诪拽讚讜砖转讛 讜讛讬讬谞讜 讜注讜讚 讚讗诪专 专' 讬讛讜讚讛 讻诇讜诪专 讜注讜讚 讞讜诪专讗 讗讞专转 诪诇讘讚 讛专讗砖讜谞讛.: 讗讬谉 讗讜讻诇讬谉 讜讗讬谉 砖讜转讬谉 讘讛谉. 讜讛讗 讚讗诪专 讘专讬砖 注专讘讬 驻住讞讬诐 (驻住讞讬诐 讚祝 拽讗. 讜砖诐) 讚讗讜专讞讬谉 讗讻诇讜 讜砖转讜 讘讘讬 讻谞讬砖转讗 专讜爪讛 诇讜诪专 讘讞讚专 讛住诪讜讻讛 诇讘讬转 讛讻谞住转:





专讘讬谞讜 讞谞谞讗诇

诪转谞讬' 讜注讜讚 讗"专 讬讛讜讚讛 讘讬转 讛讻谞住转 砖讞专讘 讗讬谉 诪住驻讬讚讬谉 讘讜 讜讗讬谉 诪驻砖讬诇讬谉 诇转讜讻讜 讞讘诇讬诐 讜讗讬谉 驻讜专砖讬谉 讘转讜讻讜 诪爪讜讚讜转 讜讗讬谉 砖讜讟讞讬谉 注诇 讙讙讜 驻讬专讜转 讜讗讬谉 注讜砖讬谉 讗讜转讜 拽驻谞讚专讬讗 砖谞讗诪专 讜讛砖诪讜转讬 讗转 诪拽讚砖讬讻诐 拽讚讜砖转谉 讘讛谉 讗祝 讻砖讛谉 砖讜诪诪讬谉.



注诇讜 讘讜 注砖讘讬诐 诇讗 讬转诇讜砖 诪驻谞讬 注讙诪转 谞驻砖:





专砖讘"讗

讻讬 拽讗诪专 讗讬讛讜 讘砖讜讬谉. 驻讬专砖 专"转 讝"诇 讚诇讗讜 讘砖讜讬谉 诪诪砖  讚讗诐 讻谉 驻砖讬讟讗 讚讻讛谉 拽讜讚诐, 讗诇讗 砖砖谞讬讛诐 转诇诪讬讚讬 讞讻诪讬诐 讜诇讬讻讗 诪砖讜诐 诪砖谞讗讬 讗讛讘讜  诪讜转 (诪砖诇讬 讞, 诇讜), 讜讗注"驻 砖讛讬讜 讛讻讛谞讬诐 讜讗驻讬诇讜 讛讞讻诪讬诐 砖讘讛谉 讻驻讜驻讬诐 诇讜 讻专讘  讛讜谞讗 诇讗 拽专讗 讘驻谞讬讛诐. 讜讬砖 诪驻专砖讬诐 诇讗 讘专讻转讬 讘专讻转 讛诪讝讜谉  诪讚诇讗 拽讗诪专 诇讗 拽专讬转讬, 讜讗驻讬诇讜 讛讻讬 讘讻讛谉 注诐 讛讗专抓 讗讬讻讗 诪砖讜诐 诪砖谞讗讬 讗讛讘讜 诪讜转  砖讛专讜讗讛 讗讜诪专 讚诪砖讜诐 讻讘讜讚 讻讛讜谞讛 讚注讚讬祝 诪讻讘讜讚 转讜专讛 讛讜讗 谞讜转谉 诇讜 诇讘专讱, 讗讘诇 讘注诐  讛讗专抓 讚注诇诪讗 讬讻讜诇 讛讜讗 转诇诪讬讚 讞讻诐 诇转转 诇讜 专砖讜转 诇讘专讱 诇驻谞讬讜 讘专讻转 讛诪讝讜谉.



转讬转讬 诇讬 讚诇讗 注讘讚讬转 砖讜转驻讜转讗 讘讛讚讬  讙讜讬. 讜讗诐 转讗诪专 讜诪讗讬 专讘讜转讬讛 讜讛讗  讗诪专讬谞谉 讘住谞讛讚专讬谉 (住讙, 讘) 讚讗住讜专 诇注砖讜转 砖讜转驻讜转 讘讛讚讬 讙讜讬 诪砖讜诐 讚讚讬诇诪讗 诪讞讬讬讘  诇讬讛 砖讘讜注讛 讜拽讗 注讘专 诪砖讜诐 诇讗 讬砖诪注 注诇 驻讬讱 (砖诪讜转 讻讙, 讬讙). 讬砖 诇讜诪专 讗注"驻 砖讛讬讛  驻讜讟专讜 诪砖讘讜注讛, 讜专讘讜转讬讛 讻讚讬 砖诇讗 讬讛讗 专讙讬诇 讗爪诇讜 驻谉 讬诇诪讚 诪诪注砖讬讜. 讜讗讬 谞诪讬  谞专讗讛 诇讜诪专, 讗驻讬诇讜 讘讝诪谉 砖讗讬谉 专讙讬诇讜转 讛讙讜讬诐 诇讬砖讘注 讘转专驻讜转诐 讚讗讝 诪讜转专, 讜讻诪讜  砖讗谞讜 专讙讬诇讬诐 诇讜诪专 砖诐 讚讗讬 诇讗 讗谞讜 诇讗 讻诇讜诐 讜诇讗 谞砖讘讬注诐 讗诇讗 诪驻谞讬 砖讗讬谉 谞砖讘注讬诐  讘砖诐 注讘讜讚讛 讝专讛 诪诪砖 砖讗讬谞谉 诪讝讻讬专讬谉 讗讜转讛.



讜诇讗 讛专讛专转讬 讘诪讘讜讗讜转  讛诪讟讜谞驻讜转. 诪住转讘专讗 讚讛讜讛 住讘讬专讗 诇讬讛 讻专讘讬 讬讜讞谞谉 讚砖专讬 (专讗讛 讘专讻讜转 讻讚, 讘),  讜讛讬讬谞讜 专讘讜转讬讛.



诪转谞讬': 讜注讜讚 讗诪专 专讘讬 讬讛讜讚讛 讘讬转 讛讻谞住转 砖讞专讘 讗讬谉  诪驻砖讬诇讬谉 诇转讜讻讜 讞讘诇讬诐. 讗讬讻讗 诇诪讬讚拽 诪讗讬 讜注讜讚, 讚讗讚专讘讗 专讘讬 讬讛讜讚讛 诪讬拽诇  讛讜讗 讘讛讛讬讗 讚诇注讬诇 (诪讙讬诇讛 讻讝, 讘) 讻讚拽转谞讬 讜讛诇讜拽讞 诪讛 砖讬专爪讛 讬注砖讛. 讜讚讞拽讜 讛转讜住驻讜转  诇转专抓, 讚专讘讬 讬讛讜讚讛 诪讞诪讬专 讛讜讗 讚讘注讬 砖讬诪讻讜专 讘驻讬专讜砖 诇砖诐 讞爪专 讗讘诇 讗讬谞讜 诪讜讻专  住转诐 讜专讘谞谉 砖专讜 讗驻讬诇讜 诇诪讻讜专 住转诐. 讜专讞讜拽 诪讗讚 讘注讬谞讬, 讚诪讗讬 讗讛谞讬 讘诪讜讻专讜 诇砖诐  讞爪专 讗诇讗 讻讚讬 砖诇讗 讬专讗讛 讻诪讜讻专讜 诇讘讬转 讛诪讬诐 (砖讗诐) [讜讗诐] 讻谉 讻诇 砖讻谉 讚注讚讬祝  讘诪转谞讛 注诪讜 讘驻讬专讜砖 砖诇讗 讬注砖讛 讘讜 讗讞讚 诪讗专讘注讛 讚讘专讬诐 讜专讘谞谉 诇讞讜诪专讗 讜诇讗 诇拽讜诇讗.  讜砖诪讗 讛诐 讝"诇 诪驻专砖讬诐 讚讘专讬 专讘谞谉 诪讜讻专讬谉 讗讜转讜 诪诪讻专 注讜诇诐 诇讻诇 讚讘专 讞讜抓 诪讗专讘注讛  讚讘专讬诐 砖讗讬谞讜 诪讜讻专讜 诇砖诐 讻讱 讘驻讬专讜砖 讗讘诇 诪讻诇 诪拽讜诐 诪讜讻专讬谉 住转诐 讜讗讬谞讜 爪专讬讱  诇讛转谞讜转 讻诇诇 砖诇讗 讬注砖讛 讘讛 讗讜转谉 讗专讘注讛 讚讘专讬诐. 讜讙诐 讝讛 讗讬谞讜 谞讻讜谉 讘注讬谞讬, 讚讻讬讜谉  讚讗讚专讘讬 诪讗讬专 讗转讬谞谉 诪砖诪注 讚讻讬 讛讬讻讬 讚专讘讬 诪讗讬专 爪专讬讱 转谞讗讬 砖诇讗 诇讛讜专讬讚讜  诪拽讚讜砖转讜 诇注讜诇诐 讗诇讗 讗诐 讬专爪讜 讬讞讝专讜 讛讻讬 谞诪讬 爪专讬讻讬 专讘谞谉 转谞讗讬 讘讗讜转谉 讗专讘注讛  讚讘专讬诐 诪讬讛讗. 讜注讜讚 讚讗诐 讻谉 专讘 讬讜住祝 讚拽讗诪专 诇注讬诇 (砖诐) 讜讗驻讬诇讜 专讘谞谉 诇讗 拽讗诪专讬  讗诇讗 讘讬转 讛讻谞住转 讜讻讜' 讜诪谞讗 诇讬讛 诇专讘 讬讜住祝 讚专讘谞谉 讗住专讬 讚讬诇诪讗 诪讬砖专讗 砖专讜 讗诇讗  讚拽讗 讗住专讬 诇诪讻讜专 诇砖诐 讻讱 讘驻讬专讜砖 讻讚讬 砖诇讗 讬专讗讛 讻诪讝诇讝诇 讘拽讚讜砖转讛, 讚讛讗 讗驻讬诇讜  专讘讬 讬讛讜讚讛 讚诪讞诪讬专 讜诪爪专讬讱 砖讬诪讻讜专 诇砖诐 讞爪专 拽讗 砖专讬 诇诇讜拽讞 诇注砖讜转 讘讛 讻诇 爪专讻讜.  讜讛专"诐 讘诪讝"诇 (讘驻讬"讗 诪讛诇' 转驻诇讛 讛讬"讝) 讻谉 讻转讘 诪驻讜专砖 讻讚讘专讬 砖爪专讬讱 诇讛转谞讜转 砖诇讗  诇注砖讜转 讘讜 讗讜转谉 讗专讘注讛 讚讘专讬诐.
讗诇讗 谞专讗讛 诇讬, 讚诪砖讜诐 讚专讘讬 讬讛讜讚讛 住讘讬专讗 诇讬讛 讚诪讜转专 诇注砖讜转 讘讛 讗驻讬诇讜  讗专讘注讛 讚讘专讬诐 讛诇诇讜 讜讻讚拽讗诪专 讜讛诇讜拽讞 诪讛 砖讬专爪讛 讬注砖讛 讜讗驻讬诇讜 讛讻讬 拽讗 讗住专 诇诪讜讻专讜  讘驻讬专讜砖 诇讗讜转谉 讚讘专讬诐 讗诇讗 诪讜讻专讜 住转诐, 讜讗讬讻讗 讘讛讗 诪砖讜诐 讞讜诪专 拽讚讜砖讛 讻诇 讚讛讜 砖诇讗  讬专讗讛 讛诪讜讻专 讻诪讝诇讝诇 讘拽讚讜砖转讛 讘注讜讚 砖讛讬讗 注讜诪讚转 转讞转 讬讚讜 讘拽讚讜砖转讛, 讜讗注"驻  砖讛诇讜拽讞 诪讜转专 诇注砖讜转 讘讜 讻诇 爪专讻讜 讛转诐 讛讜讗 讚讻讬讜谉 砖诇拽讞讛 诇砖讜诐 讞爪专 拽讜讚诐 砖讬砖转诪砖  讘讛 讘讗讞讚 诪讗讜转谉 讗专讘注讛 讚讘专讬诐 讛专讬 讬爪讗转讛 诪拽讚讜砖转讛 诪砖注转 拽谞讬讬转讛 讜讻砖诪砖转诪砖 讘讛  诇讗讞专 诪讻讗谉 讘诪讛 砖讬专爪讛 讗讬谉 讻讗谉 诇讚注转 专讘讬 讬讛讜讚讛 诪砖讜诐 讝诇讝讜诇 讘讬转 讛讻谞住转, 讜诪讻诇  诪拽讜诐 诪讚诪讞诪讬专 讘讛 专讘讬 讬讛讜讚讛 诇诪讗讬 讚住讘讬专讗 诇讬讛 讜讗住专  诇诪讻讜专 注讚 砖讬诪讻讜专 诇砖诐 讞爪专 讜诇讗 诇砖诐 讗讜转谉 讗专讘注讛 讚讘专讬诐 诪砖讜诐 讛讻讬 拽转谞讬 讜注讜讚.  讻讱 谞专讗讛 诇讬.





专讬讟讘"讗

讜诇讗 讗讻诇转讬 诪讘讛诪讛 砖诇讗 讛讜专诪讜 诪转谞讜转讬讛 讚讗诪专 专' 讬爪讞拽 讗专"讬 讻诇 讛讗讜讻诇 诪讘讛诪讛 砖诇讗 讛讜专诪讜 诪转谞讜转讬讛 讻讗诇讜 讗讜讻诇 讟讘诇讬诐 讜诇讬转 讛诇讻转讗 讻讜讜转讬讛 讚诇讗 讚诪讬 诇讟讘诇 讚注诇诪讗 砖诪转谞讜转 讻讛讜谞讛 砖讘讜 讛讬讗 诪注讜专讘 讘讻诇 讛讚讙谉 讗讘诇 讘讘讛诪讛 诪转谞讜转 讻讛讜谞讛 砖讘讜 讚讛讬讬谞讜 讝专讜注 讜诇讞讬讬诐 讜拽讬讘讛 讞诇讜拽讬诐 讛诐 诇注爪诪诐 讜讙诐 讗讬谞诐 拽讚讜砖讬诐 砖诪讜转专讬谉 谞诪讬 诇讛讚讬讜讟 讗诇讗 砖讬砖 讘讛诐 诪砖讜诐 讙讝诇 讛砖讘讟 讜专讘 驻专讬讚讗 砖诇讗 讛讬讛 讗讜讻诇 诪讘讛诪讛 砖诇讗 讛讜专诪讜 诪转谞讜转讬讛 诇诪讚转 讞住讬讚讜' 讛讬讛 讜讻注讬谉 砖讗诪专讜 讘诪住讻转 讞讜诇讬谉 注诇 讬讞讝拽讗诇 讛谞讘讬讗:



讜诇讗 讘讬专讻转讬 诇驻谞讬 讻讛谉 诇诪讬诪专讗 讚诪注诇讬讜转讗 讛讜讗 讜讛讗专"讬 讻诇 转"讞 砖诪讘专讱 诇驻谞讬讜 讗驻讬' 讻"讙 注诐 讛讗专抓 讞讬讬讘 诪讬转讛 砖谞讗诪专 讻诇 诪砖谞讗讬 讗讛讘讜 诪讜转 讗诇 转讬拽专讬 诪砖谞讗讬 讗诇讗 诪砖谞讬讗讬 讻讬 讛诪讝诇讝诇 讘讻讘讜讚 转讜专讛 讙讜专诐 砖讬砖谞讗讜讛讜 讘谞讬 讗讚诐 讜讚讜拽讗 讻砖讛讻讛谉 诪讘专讱 诪注爪诪讜 讚讗讜诪专 砖诇讜 专讗讜讬 诇讘专讱 讜谞专讗讛 砖讘专砖讜转讜 讛讜讗 砖诪讘专讱 讗讬谉 讘讻讱 讻诇讜诐 讜讗驻讬诇讜 诇注诐 讛讗专抓 讚注诇诪讗 讻讚讗讬转讗 讘驻专拽 讻讬爪讚 诪讘专讻讬谉:



讜讗诪专讬谞谉 讻讬 拽讗诪专 专' 驻专讬讚讛 讘砖讜讬谉 讻转讘 专"转 讝"诇 讚诇讗讜 讘砖讜讬谉 诪诪砖 讚讗"讻 讜讚讗讬 讻讛谉 拽讜讚诐 砖讛专讬 砖讜讛 讘转讜专讛 讜讬讜转专 注诇讬讜 拽讚讜砖转 讻讛讜谞讛 讜讻转讬讘 讜拽讚砖转讜 诇讻诇 讚讘专 砖讘拽讚讜砖' 诇驻转讜讞 专讗砖讜谉 讜诇讘专讱 专讗砖讜谉 讜诪讗讬 专讘讜转讬讛 讚专' 驻专讬讚讗 讗诇讗 诇讜诪专 砖讗祝 讛讻讛谉 转"讞 讗诇讗 砖讝讛 讙讚讜诇 诪诪谞讜 讜讘讛讻讬 专砖讗讬 讛讞讻诐 讛讙讚讜诇 诪诪谞讜 诇转转 诇讜 讻讜住 砖诇 讘专讻讛 诇讘专讱 诇驻谞讬讜 诪驻谞讬 诪注诇转 拽讚讜砖转 讻讛讜谞转讜 讜诇讗 拽讗诪专 专' 讬讜讞谞谉 讗诇讗 讘注诐 讛讗专抓 讻讚讗讬转讗 讘讛讚讬讗:



讜诇讗 注诇转讛 拽诇诇转 讞讘专讬 注诇 诪讬讟转讬 讻讬 讛讗 讚诪专 讝讜讟专讗 讘专讬讛 讚专讘 谞讞诪谉 讻讬 讛讜讛 住诇讬拽 诇驻讜专讬讗 讗诪专 砖专讬 诇讬讛 诪讞讬诇 诇讬讛 诇讻诇 诪讗谉 讚诪爪注专讬谉 诇讬 讜讛讗 讚讗诪专讬谞谉 讻诇 转"讞 砖讗讬谞讜 谞讜拽诐 讜谞讜讟专 讻谞讞砖 讗讬谞讜 转"讞 讛讛讬讗 讘诪讬 砖讞讟讗 诇讜 讘诪讬诇讬 讚砖诪讬讗 讜诇讬讬住专 讗转 讛讞讟讗讬诐:



转讬转讬 诇讬 讚诇讗 注讘讚讬 砖讜转驻讜转' 讘讛讚讬讛 讙讜讬 讜讻"转 诪讗讬 专讘讜转讬讛 讚讛讗 讗讬住讜专讗 讚讗讜专讬转讗 讛讜讗 讜讘讻诇诇 诇讗 讬砖诪注 注诇 驻讬讱 讻讚讗讬转讗 讘诪住讻转 住谞讛讚专讬谉 讗住讜专 诇讗讚诐 诇注砖讜转 砖讜转驻讜转 注诐 讛讙讜讬 砖诪讗 讬转讞讬讬讘 诇讜 砖讘讜注讛 讜讛转讜专讛 讗诪专讛 诇讗 讬砖诪注 注诇 驻讬讱 讜讛谞讻讜谉 讚讛讛讬讗 诇讗讜 讗讬住讜专讗 诪诪砖 讚讗讜专讬讬转讗 讗讜 讚专讘谞谉 讗诇讗 诪讬讚转 讞住讬讚讜转 讘注诇诪讗 讜讻注谞讬谉 砖讗诪专讜 讗住讜专 诇讗讚诐 诇注砖讜转 砖讜转驻讜转 注诐 讛讙讜讬 砖诪讗 讬转讞讬讬讘 诇讜 砖讘讜注讛 讜讛转讜专讛 讗诪专讛 诇讗 讬砖诪注 注诇 驻讬讱 讜讛谞讻讜谉 讚讛讛讬讗 诇讗讜 讗讬住讜专讗 诪诪砖 讚讗讜专讬转讗 讗讜 讚专讘谞谉 讗诇讗 诪讬讚转 讞住讬讚讜转 讘注诇诪讗 讜讛注谞讬谉 砖讗诪专讜 讗住讜专 诇讗讚诐 砖讬诇讜讛 诪注讜转讬讜 讘诇讗 注讚讬诐 讜讗住讜专 诇讛诇讜讜转 讗转 讛讙讜讬 讘专讘讬' 讜讘注谞讬谉 砖讗诪专讜 讗住讜专 讚诪砖讞专专 注讘讚讜 注讜讘专 讘注砖讛 讜讻讚驻专砖"讬 讘住讚专 谞讝讬拽讬谉 诪讜专讬 谞专"讜:





讛诪讗讬专讬

讘转讬 讻谞住讬讜转 讜讘转讬 诪讚专砖讜转 讗讬谉 谞讜讛讙讬谉 讘讛诐 拽诇讜转 专讗砖 讗讬谉 讗讜讻诇讬谉 讘讛诐 讜讗讬谉 砖讜转讬谉 讘讛诐 讜讗注"驻 砖讘诪住讻转 驻住讞讬诐 拽"讗 讗' 讬转讘讗专 砖诪拽讚砖讬谉 讘讘讬转 讛讻谞住转 诇讛讜爪讬讗 讛讗讜专讞讬诐 讛讗讜讻诇讬谉 砖诐 驻讬专讜砖讜 砖讗讜讻诇讬谉 讘讘讬转 讛住诪讜讱 诇讘讬转 讛讻谞住转 讜诇讗 讬诪谞注 讝讛 讗诪专诐 讗讬谉 拽讚讜砖 讗诇讗 讘诪拽讜诐 住注讜讚讛 讛讜讗讬诇 讜诪转讞诇讛 注诇 讚注转 讻谉 诪拽讚砖讬谉 诇砖诐 讻诪讜 砖讬转讘讗专 讘诪拽讜诪讜:





转讜住驻讜转 专讬"讚 (诪讛讚讜专讛 转谞讬谞讗)

讜注讜讚 讗诪专 专讘 讬讛讜讚 讛讻讜' 注诪"砖 讘注"讘 讚注讬专讜讘谉 讘诪讛"拽:





诪讛专砖"讗 - 讞讬讚讜砖讬 讛诇讻讜转

讙诪专讗 讘诪讛 讛讗专讻转 讬诪讬诐 讗"诇 拽爪转 讘讞讬讬 讻讜' 讻爪"诇:





诪讛专砖"讗 - 讞讬讚讜砖讬 讗讙讚讜转

讜诇讗 讗讻诇转讬 诪讘讛诪讛 砖诇讗 讻讜' 讚讗诪专 专"讬 讗住讜专 讻讜'. 讜讗"转 诪讗讬 专讘讜转讬讛 讻讬讜谉 讚讗住讜专 讛讜讗 讜讬"诇 讚讛讻诇 谞诪砖讱 讗诇讬转 讛诇讻转讗 讻讜讜转讬讛 讜砖专讬 讜讗驻"讛 讛讞诪讬专 讛讜讗 注诇 注爪诪讜:


砖谞讗诪专 讻诇 诪砖谞讗讬 讗讛讘讜 诪讜转 讻讜' 讗诇讗 诇诪砖谞讬讗讬 讻讜' 诪驻讜专砖 驻专拽 讜讗诇讜 拽砖专讬诐:


讻讬 拽讗诪专 讗讬讛讜 讘砖讜讬谉 讻讜' 诪讗讬 专讘讜转讬讛 诪驻讜专砖 讘转讜住驻讜转:


诪讬诪讬 诇讗 谞转讻讘讚转讬 讘拽诇讜谉 讻讜'. 讗驻讬' 讘讻讛"讙 讘注讜讘讚讗 讚诪讬讬转讬 砖讞讘讬专讜 注讜砖讛 讻谉 诪专爪讜谞讜. 讜讗诪专 诇讗 注诇转讛 注诇 诪讟转讬 讻讜' 讜诪讬讬转讬 讻讬 讛讗 讚诪专 讝讜讟专讗 讻讜' 讚讻诇 讛讬讜诐 讛讬讛 诪诪转讬谉 砖讬讘讗 讞讘讬专讜 诇驻讬讬住讜 讜注讚"讝 讗诪专 讚讜讚 注讚 诪讛 讻讘讜讚讬 诇讻诇讬诪讛 讜讙讜' 砖诪讻诇讬诪讬诐 讗讜转讬 讻诇 讛讬讜诐 讜诪住讬讬诐 讘注谞讬谉 讘砖诇讜诐 讬讞讚讬讜 讗砖讻讘讛 讜讗讬砖谉 讜讙讜' 砖讗谞讬 诪讜讞诇 诇讜: 讜讗诪专 讜转专谉 讘诪诪讜谞讬 讛讬讬转讬 讚讗诪专 诪专 讗讬讜讘 讻讜' 砖讛讬讛 诪谞讬讞 驻专讜讟讛 讻讜' 讜讘驻"拽 讚讘"讘 讗诪专讜 讘诇砖讜谉 讗讞专 讛讬讛 谞讜转谉 讞爪讬 驻专讜讟讛 讻讜' 讜砖诐 诪驻讜专砖 讘讞讬讚讜砖讬谞讜 注谞讬谉 讛讜讬转讜专:


诪讬诪讬 诇讗 拽讘诇转讬 诪转谞讜转 讻讜'. 谞专讗讛 讚讙' 讗诇讜 讚讘专讬诐 砖讬讬讻讬 讗讛讚讚讬 讻讬讜谉 讚诇讗 拽讘诇转讬 诪转谞讜转 诪讗讞专讬诐 讜讙诐 诇讗 注诪讚转讬 注诇 诪讚讜转讬 诇驻讬讬住讬 讘诪诪讜谉 讘诇讬讟专讗 讚讚讛讘讗 砖诪讞讜讬讘讬谉 诇讬转谉 诇诪讘讬讬砖 转"讞 讗诇讗 砖诪讞诇转讬 诇讜 讘讝讜诇转 诪诪讜谉 讜讛砖转讗 讜转专谉 讘诪诪讜谞讬 讚讛讬讬谞讜 讘诪诪讜谉 砖诇讬 讛讬讬转讬 讜讗讬诇讜 拽讘诇转讬 诪转谞讜转 讗讜 砖拽讘诇转讬 诪诪讜谉 注诇 讘讬讜砖讬 讙诐 讗诐 讛讬讬转讬 讜转专谉 诇讗 讛讬讬转讬 讜转专谉 诪诪诪讜谉 砖诇讬 讗诇讗 诪诪诪讜谉 砖诇 讗讞专讬诐 砖拽讘诇转讬:


诇讗 谞讬讞讗 诇讻讜 讚讗讞讬讛 砖谞讗诪专 讜砖讜谞讗 讜讙讜' 诪驻讜专砖 驻专拽 讗"讟:


讻诇 讛诪注讘讬专 讻讜' 砖谞讗诪专 谞讜砖讗 注讜谉 讜注讜讘专 讜讙讜' 诪驻讜专砖 驻"拽 讚专"讛:


讗"诇 专讘讬 转讜专讛 讛讬讗 讜诇诇诪讜讚 讻讜'. 讚讗专讬讻讜转 讬诪讬诐 砖诇讱 诪住转诪讗 讘诪讬诇讬 讚转讜专讛 讛讬讗 转诇讜讬讛:


讗住讜专 诇讛住转讻诇 讘爪诇诐 讚诪讜转 讗讚诐 专砖注 讻讜'. 讜讛讜讗 讻注谞讬谉 拽诇诇转 讗诇讛讬诐 转诇讜讬 讜讙讜' 讜注"驻 讞讻诪讬 讛诪拽讜讘诇讬诐 讻讬 讛讻专转 驻谞讬讛诐 注谞转讛 讘诐 砖讬砖 讘爪诇诐 讚诪讜转 诪专讗讛 讗讚诐 爪讜专讛 专讜讞谞讬转 诇讟讜讘 讗讜 诇专注 讻驻讬 诪注砖讬讜 诇爪讚 讛讟讛专讛 讗讜 诇爪讚 讛讟讜诪讗讛 讜讗住讜专 诇讛住转讻诇 诇爪讚 讛讟讜诪讗讛 注"讚 讗诇 转驻谞讜 讗诇 讛讗诇讬诇讬诐 讜诪讛"讟 拽讗诪专 讘住诪讜讱 讚诇讗 讗住转讻诇讬 讘注讜讘讚讬 讻讜讻讘讬诐 讚爪讜专转讜 诪爪讚 讛讟讜诪讗讛 讜诪讬讬转讬 诇讬讛 砖谞' 诇讜诇讗 驻谞讬 讙讜' 讗诐 讗讘讬讟 讜讗诐 讗专讗讱 砖讛讜讗 诇砖讜谉 讻驻讜诇 诪讜专讛 讙诐 注诇 讛爪讜专讛 讛专讜讞谞讬 诇爪讚 讛讟讜诪讗讛:


讜转讻讛谉 注讬谞讬讜 诪专讗讜转 诪砖讜诐 讚讗住转讻诇 讻讜' 讚诇驻讬 驻砖讜讟讜 讛讬讗 诪讬讜转专 讚讜讚讗讬 讻讬讜谉 砖讻讛讜 注讬谞讬讜 诪谉 讛专讗讬讛 讻讛讜 讜注"讻 讚专砖讜 诪' 诪专讗讜转 讻诪讜 讘砖讘讬诇 讻诪讜 讞讻诇讬诇讬 注讬谞讬诐 诪讬讬谉 讚讛讜"诇 诪' 诪讬讬谉 讻诪讜 讘砖讘讬诇:


讗诇讗 讻住讬讜转 注讬谞讬诐 讻讜' 诪驻讜专砖 驻专拽 讛讞讜讘诇:


诪讛讻讗 砖讗转 驻谞讬 专砖注 诇讗 讟讜讘 讻讜'. 诇驻讬 驻砖讜讟讜 讻诪讜 诇讗 转砖讗 驻谞讬 讚诇 讙讜' 讗砖专 诇讗 讬砖讗 驻谞讬诐 讙讜' 讜讗讜诇讬 讚讛谞讱 谞诪讬 诪砖诪注谉 专讗讬讬转 驻谞讬诐 讚讻诇 讛谞讜砖讗 驻谞讬诐 讛讜讗 诪专讗讛 诇讜 驻谞讬诐 讜讻谉 诪砖诪注讜 讚拽专讗 讚诪讬讬转讬 诇注讬诇 诇讜诇讬 驻谞讬 讬讛讜砖驻讟 讗谞讬 谞讜砖讗 讗诐 讗讘讬讟 讗诇讬讱 讙讜':


讛讘讗讬诐 讗讞专讬讱 讘讛诪讛 讬专注讜 讻讜'. 讻驻专砖"讬 砖讬讛讬讜 讻诇 讬诪讬讛诐 讛讚讬讜讟讜转 注"砖 诪讬讛讜 讛"诪 诇讘专讱 讙诐 讘谞讬讜 砖讬讙讬注讜 诇讻讜诇讛讜 讛讬诪讬诐 讜砖讬讛讬讜 讻诇 讚讜专讜转 爪讗爪讗讬讜 讻谉:


诇讗 讛拽驻讚转讬 讘转讜讱 讘讬转讬 讻讜'. 讛讻注住 讛讬讗 诪诪讚讛 讛专注讛 讜讗诪专 讛讙诐 砖讘讘讬转讜 砖诇 讗讚诐 讬砖 诇讗讚诐 诇讛讟讬诇 讗讬诪讛 讜诇讗 讬转讬专讛 诪"诪 诇讗 注砖讬转讬讜 讘拽驻讬讚讗 讜讻注住:


讜诇讗 爪注讚转讬 讘驻谞讬 讻讜'. 讚讘讻诪讛 诪拽讜诪讜转 讗诪专讜 讚讗讬谉 诇讗讚诐 诇讛诇讜讱 诇驻谞讬 诪讬 砖讙讚讜诇 诪诪谞讜 讗讘诇 讗诪专讜 讘驻专拽 讗"诇 讛诪诪讜谞讛 讘讙' 讛诪讛诇讻讬谉 讘讚专讱 讛专讘 讘讗诪爪注 讜讛讙讚讜诇 讘讬诪讬谞讜 讜讛拽讟谉 诪砖诪讗诇讜 讜拽讗诪专 讚诪"诪 讻砖讛诇讻转讬 讻谉 注诐 专讘讬 谞讝讛专转讬 讘讝讛 讚讗驻讬诇讜 爪注讚 讗' 诇讗 讛诇讻转讬 讘驻谞讬 诪讬 砖讙讚讜诇 诪诪谞讬:


讜诇讗 讛专讛专转讬 讘诪讘讜讗讜转 讻讜'. 讚讘驻' 诪讬 砖诪转讜 讗诪专讬' 讚讗住讜专 诇拽专讜转 砖诐 拽"砖 讜诪住诪讬讱 诇讛讜 讗拽专讗讬 讜拽讗诪专 讚专讘讬 讝讬专讗 诪讞诪讬专 注诇 注爪诪讜 讗驻讬诇讜 注诇 讛专讛讜专 转讜专讛:


讜诇讗 讛诇讻转讬 讚' 讗诪讜转 讻讜'. 讘讻诪讛 讚讘专讬诐 讗诪专讬' 砖讬砖 诇讻诇 讗讚诐 讚' 讗诪讜转 讜拽讗诪专 讚诪注讜诇诐 诇讗 讛诇讻转讬 诪转讜讻谉 讘诇讬 转讜专讛 讜转驻讬诇讬谉 砖讛讬讗 讻转专 转讜专讛 讻诪驻讜专砖 驻' 讛讗讜诪专:


讜诇讗 讬砖谞转讬 讘讘"讛 讻讜' 讗诪专讬' 讘注诇诪讗 讚讗住讜专 诇讬砖谉 讘讘"讛 讜诪住诪讬讱 诇讬讛 讗拽专讗 砖谞讗' 讜拽专注讬诐 转诇讘讬砖 谞讜诪讛 讜专讘讬 讝讬专讗 讛讞诪讬专 讗驻讬' 砖讬谞转 注专讗讬:


讜诇讗 砖砖转讬 讘转拽诇转 讞讘讬专讬 讻讜' 拽专讗 讻转讬讘 讜诪讬讬转讬 诇讛 讘驻"讗 讘谞驻讜诇 讗讜讬讘讱 讗诇 转砖诪讞 讻讜' 讛讬讬谞讜 砖砖诪讞 诪驻谞讬 讛砖谞讗讛 注诇讬讜 讗讘诇 讘讞讘讬专讜 砖讗讬谞讜 注讜砖讛 诪砖讜诐 砖谞讗讛 讚讗驻砖专 砖讬砖 诇讜 讛谞讗讛 讻讙讜谉 砖拽谞讛 诪讞讘讬专讜 住讞讜专讛 讘讝讜诇 讜讘讜讚讗讬 砖讞讘讬专讜 讛驻住讬讚 讘讛 讗注"驻 讻谉 讛讞诪讬专 专讘讬 讝讬专讗 讘讝讛 砖诇讗 讛讬讛 砖诪讞 讘讛驻住讬讚讜 讜转拽诇转讜:


讜诇讗 拽专讗转讬 诇讞讘讬专讜 讘讞谞讬讻转讜 讻讜'. 专砖"讬 讙专住 诪诇砖讜谉 讞谞讬讻讛 讜讞讻讬谞讛 讜驻讬' 转专讜讬讬讛讜 诇讙谞讗讬 讜讚讜驻讬 讜拽"拽 讚讗"讻 诪讗讬 专讘讜转讬' 讚讛讗 讛诪讻谞讛 诇讙谞讗讬 讗讬谉 诇讜 讞诇拽 诇注讜诇诐 讛讘讗 诪砖讜诐 讚讗讝讬诇 住讜诪拽讗 讜讗转讬 讞讬讜专讗 讜讗"讻 讛"谞 讘讞谞讬讻讛 讜讞讻讬谞讛 诇讙谞讗讬 讗讘诇 讘注专讜讱 讙专住 讘转专讜讬讬讛讜 诪诇砖讜谉 讞谞讬讻讛 讗诇讗 讚讙专住 讜诇讗 拽专讗转讬 诇讞讘讬专讬 讘讞谞讬讻转讬 砖诇讗 讻谞讬转讬 诇讜 砖诐 讜诇讗 讘讞谞讬讻转讜 砖讗驻讬诇讜 砖诐 砖讻讬谞讜 诇讜 讗讞专讬诐 诇讗 拽专讗转讬讜 注讻"诇 讜诇驻讬 讝讛 诪爪讬谞谉 诇驻专砖 讗驻讬' 讻讬谞讜讬 讚诇讗 讛讜讬 诇讙谞讗讬 讛讜讛 专讘讜转讬' 讜讻诪"砖 讛转讜住驻讜转 诇注讬诇:


砖谞讗诪专 讜讛砖诪讜转讬 讻讜' 拽讚讜砖转谉 讗祝 讻砖讛谉 砖讜诪诪讬谉 讻讜'. 讗诪专讜 讘诪讚专砖 讜讛砖诪讜转讬 讗转 诪拽讚砖讬讻诐 讬讻讜诇 诪谉 讛拽专讘谞讜转 讻砖讛讜讗 讗讜诪专 讜诇讗 讗专讬讞 讙讜' 讛专讬 拽专讘谞讜转 讗诪讜专讬诐 讛讗 诪讛 讗谞讬 诪拽讬讬诐 讜讛砖诪讜转讬 讗转 诪拽讚砖讬讻诐 诪谉 讛讙讚讜讚讬讜转 砖诇 讬砖专讗诇 砖讛讬讜 诪转拽讚砖讬诐 讜谞讜注讚讜转 诇讘讗 砖诐 讻讜' 讻驻专砖"讬 讘讞讜诪砖 讜讛诪转谞讬' 讚讛讻讗 诇讗 谞讬讞讗 诇讛 诇驻专砖 讻谉 讚讛讛讬讗 谞诪讬 讻讘专 讗诪讜专讛 讚讻转讬讘 讜谞砖诪讜 讚专讻讬讻诐 讜讛讬转讛 讗专爪讻诐 砖诪诪讛 讙讜' 讜注"讻 讚专砖讜 诪讬谞讬讛 讛讻讗 讚讗砖诪讜注讬谞谉 拽专讗 讚讗祝 讻砖讛谉 砖讜诪诪讬谉 讬讛讬讜 讘拽讚讜砖转谉:





专砖"砖

讙诪专讗 讗"转 诪砖谞讗讬 讗诇讗 诪砖谞讬讗讬. 注讟"讗 砖讻转讘 讘住"讚 讜讗注"讙 讚讗讞专 讬讻讜诇 诇诪讞讜诇 注诇 讛讻讗转讜 讻讚诪讜讻讞 讘住驻"讞 (讻爪"诇) 讚讘"拽 爪"讙 谞专讗讛 讚讻讜讜谉 诇讛讗 讚转谞讬讗 砖诐 讛讻谞讬 驻爪注谞讬 注诇 诪谞转 诇驻讟讜专 驻讟讜专 讗讘诇 讗讬谉 讝讛 专讗讬讛 讚讛讗讬 驻讟讜专 讗讬谞讜 讗诇讗 诪转砖诇讜诪讬谉 讻讛讗 讚转谞谉 讛转诐 拽专注 讗转 讻住讜转讬 讻讜' 注"诪 诇驻讟讜专 驻讟讜专 讚讜讚讗讬 讞讬讬讘 诪砖讜诐 讘诇 转砖讞讬转 讚诇讗 注讚讬祝 诪讚讬讚讬讛 讙讜驻讬' 讚注讜讘专 讻讚诪讜讻讞 讘砖讘转 (拽讻讟. 拽诪 讘) 讜砖诐 讘讘"拽 (爪讗 讘) 砖讛诪拽专注 注讛"诪 讬讜转专 诪讚讗讬 诇讜拽讛 诪砖讜诐 讘"转 讜讻谉 转谞谉 砖诐 (爪 讘) 讜讛拽讜爪抓 谞讟讬注讜转讬讜 讗注"驻 砖讗"专 驻讟讜专 讜讻' 讛转讜住' 砖诐 (爪讗 讘) 讚"讛 讛讞讜讘诇 讚讞讬讬讘 诪诇拽讜转 讜注讜讚 讚讘讞讜讘诇 讙讜驻讗 讗专"注 砖诐 讘诪转谞讬转讬谉 讚讗讬谞讜 专砖讗讬 诇讞讘讜诇 讘注爪诪讜 讜讻"驻 讛专诪讘"诐 专驻"讛 诪讛诇' 讞讜讘诇 讜诪讚讘专讬 讛专"谉 讘驻' 砖讘讜注讜转 砖转讬诐 讘转专讗 注诇 讛讘专讬讬转讗 讚谞砖讘注 诇讛专注 诇注爪诪讜 诪讜讻讞 讚讛讜讬 讗讬住讜专 讚讗讜专讬讬转' 讜驻砖讬讟讗 讚诇讗 注讚讬祝 讗讞专 讗驻讬诇讜 讗诐 讛专砖讛讜:



砖诐 住诇讬拽 讬转讬讘 讗专讬砖讗 讚讚讬拽诇讗. 讬转讻谉 诪砖讜诐 讚讘讚拽诇 拽砖讛 诇注诇讜转 讻讚讗讬转讗 专驻"讚 讚驻讗讛 诇讻谉 住诇讬拽 注诇讬' 讻讚讬 砖诇讗 讬讜讻诇讜 诇注诇讜转 讗讞专讬讜 诪讛专:



砖诐 讗诐 谞讗诪专 讻讘砖 诇诪讛 谞讗诪专 讗讞讚. 注诪砖"讻 讘讬讜诪讗 (诇讚 讘) 讘住"讚:



专砖"讬 讚"讛 讘讞谞讬讻转讜. 注讬' 讛讙讬' 讘转注谞讬转 讜讘转讜住' 砖诐:





讛讙讛讜转 讬注讘"抓

转讜住壮 住讚"讛 讗讬谉 讻讜壮. 谞"讘 注"砖 讘转讜住' 讚注状驻 砖注讜诇讛 诇驻讬 砖讬讟转诐 讘注谞讬谉 拽讬讚讜砖 讘诪拽讜诐 住注讜讚讛 讜谞"诇 砖讗"爪 诇讚讞讜拽 讚讗注"讙 讚讗讬谉 讗讜讻诇讬谉 讘讛谉 住注讜讚转 专砖讜转 讗讘诇 讚诪爪讜讛 砖专讬 讻诪"砖 转讜住壮 砖诐 讜讚讗讜专讞讬谉 谞诪讬 讚诪爪讜讛 讛讬讗 讻讚讗讬转讗 专讬砖 诪驻谞讬谉 (讗讘诇 诇"谞 诇讛转讬专 诇讛讗讜专讞讬诐 讙讜驻讬讬讛讜 诪砖"讛 讜注诪状砖 讛专"谉 讘砖诐 讛专诪讘状谉 讘注谞讬谉 讘"讻 砖讘讘诇 注壮壮转 注砖讜讬讬谉) 讜讙诐 专讘谞谉 砖专讜 讘讛 讘讻诇 诪讬讚讬 讚诪讛谞讬 诇讛讜 讻讚讗诪专讬谞谉 诇拽诪谉 讜注诪"砖 砖诐 讘住"讚:





讘谉 讬讛讜讬讚注

砖讈指讗址诇 专址讘旨执讬 注植拽执讬讘指讗 讗侄转 专址讘旨执讬 谞职讞讜旨谞职讬指讗 讛址讙旨指讚讜止诇: 讘旨址诪旨指讛 讛侄讗直专址讻职转旨指 讬指诪执讬诐? 讗址转旨讜旨 讙旨址讜旨职讝指讗值讬 拽指讗 诪指讞讜旨 诇值讬讛旨. 住指诇执讬拽, 讬指转执讬讘 讗址专值讬砖讈指讗 讚旨职讚执讬拽职诇指讗. 谞专讗讛 诇讬 讘住"讚 讛讟注诐 注诇 驻讬 诪讛 砖讗诪专 讛专讘 注讬讜谉 讬注拽讘 讝"诇, 讚诪讛 砖砖讗诇 诇讜 讚讘专 讝讛 砖诇 (讘诪讚讘专 讻讞, 讚) '讻旨侄讘侄砖讉 讗侄讞指讚' 诇讛讜讚讬注 讚诇讗 拽抓 讘讞讬讬讜 讞"讜, 讗诇讗 诪转驻诇讗 讗讬讱 爪讚讬拽 砖讻诪讜转讜 砖讛讜讗 讙讚讜诇 讛讚讜专 讛诪讬讜讞讚 砖讘讚讜专讜 诇讗 谞转驻住 讘注讜谉 讛讚讜专 砖讛讗专讬讱 讬诪讬诐 讻诇 讻讱? 讜专爪讜谞讜 诇讬讚注 讛讚讘专讬诐 砖讛讙讬谞讜 注诇讬讜 讻讬 转讜专讛 讛讬讗 讜诇诇诪讜讚 讛讜讗 爪专讬讱 讜诇注讜诇诐 专讘讬 注拽讬讘讗 讬讚注 诇讛讗讬 讚专砖讗 讚'诪职讬只讞指讚 砖讈侄讘旨职注侄讚职专讜止' 讜专拽 注砖讛 讝讛 讘转讜专转 砖讗诇讛 讻讚讬 诇注讜专专 讗讜转讜 注诇 讻讜谞转讜 讘砖讗诇讛 讛专讗砖讜谞讛 砖砖讗诇 讘诪讛 讛讗专讻转 讬诪讬诐 注讚 讻讗谉 讚讘专讬讜 注讬讬谉 砖诐. 讜诇驻讬 讝讛 诪讜讘谉 砖驻讬专 讛讟注诐 讚讬转讬讘 讗讚讬拽诇讗 砖讛讜讗 讛转诪专 砖谞诪砖诇 讘讜 讛爪讚讬拽 讚讻转讬讘 (转讛诇讬诐 爪讘, 讬讙) '爪址讚执旨讬拽 讻址旨转指旨诪指专 讬执驻职专指讞' 讜专爪讜谞讜 诇讜诪专 讘砖讘讬诇 砖讗谞讬 专讜讗讛 讗讜转讱 爪讚讬拽 讙讚讜诇 讜讙讘讜讛 诪讻诇 讗讚诐 讻转诪专 讝讛 诇讻讱 讗谞讬 诪转驻诇讗 注诇 讗砖专 诇讗 谞注谞砖转 讘注讜谉 讛讚讜专! 讜专爪讜谞讬 诇讚注转 讛诪讬讚讜转 砖讛讙讬谞讜 注诇讬讱? 讙诐 专诪讝 讻址旨转指旨诪指专 砖讗讬谉 讬讚 讗讚诐 谞讜讙注转 讘驻讬专讜转讬讜 诪讞诪转 讙讜讘讛讜 讻谉 讛讜讗 诇讗 谞讙注 讘讜 讻诇讜诐 诪讞讟讗讜转 讘谞讬 讛讗讚诐 砖讘讚讜专 讛讝讛.



砖讈指讗址诇 专址讘旨执讬 讗侄转 专址讘旨执讬 讬职讛讜止砖讈只注址 讘旨侄谉 拽指专职讞指讛: 讘旨址诪旨指讛 讛侄讗直专址讻职转旨指 讬指诪执讬诐? 讗指诪址专 诇讜止: 拽址爪职转旨指 讘旨职讞址讬旨址讬?. 拽砖讛 讜讛诇讗 专讘讬 讬讛讜砖注 讘谉 拽专讞讛 诪讻讬专 讗转 专讘讬 讜讗讬讱 讞砖讚讜 讘讻讱? 讜谞专讗讛 诇讬 讚讜讚讗讬 诇讗 讞砖讚讜, 讗讱 讗诪专 诇讜 讻谉 诪驻谞讬 讛砖讜诪注讬谉 砖讗诇转讜 讬注谉 讻讬 专讘讬 讛讬讛 谞砖讬讗, 讜专讘讬 讬讛讜砖注 讘谉 拽专讞讛 讛讬讛 讙讚讜诇 讛讚讜专 讜诪谉 讛讟讘注 讬讛讬讛 讛谞砖讬讗 拽抓 讘讗讞讚 砖讛讜讗 讙讚讜诇 讛讚讜专 讚讞讜砖讘讜 讻诪讜 爪专讛 讗诇讬讜 讘讻讘讜讚 讜诇讻讱 讞砖 专讘讬 讬讛讜砖注 讘谉 拽专讞讛 砖诪讗 讛砖讜诪注讬谉 讬讞砖讚讜 讗转 专讘讬 讘讻讱 讜诇讻谉 讗诪专 诇讜 拽址爪职转旨指 讘旨职讞址讬旨址讬? 讻讚讬 砖专讘讬 讬砖讬讘 讚讘专 诇讘专专 讚讘专讬讜 讜讬爪讗 诪谉 讛讞砖讚.



讗指诪址专 诇讜止: 诪执讬旨指诪址讬 诇止讗 谞执住职转旨址讻旨址诇职转旨执讬 讘旨职爪侄诇侄诐 讚旨职诪讜旨转 讗指讚指诐 专指砖讈指注, 讚旨职讗指诪址专 专址讘旨执讬 讬讜止讞指谞指谉: 讗指住讜旨专 诇职讗指讚指诐 诇职讛执住职转旨址讻旨值诇 讘旨职爪侄诇侄诐 讚旨职诪讜旨转 讗指讚指诐 专指砖讈指注. 拽砖讛 讻讬讜谉 讚讗讬讻讗 讗讬住讜专讗 讘讝讛 诪讗讬 专讘讜转讬讛? 讜谞专讗讛 诇讬 讘住"讚 讚专讜爪讛 诇讜诪专 讗驻讬诇讜 诇爪讜专讱 讙讚讜诇 讻讙讜谉 讚讗讜转讜 专砖注 注砖讛 注讘讬专讛 讜讛注讚讬诐 诪注讬讚讬诐 诇驻谞讬讜 砖爪专讬讱 诇讛住转讻诇 讘讜 讻讚讬 砖讬讛讬讛 诇讜 讟讘讬注讜转 注讬谉 诇讬讚注 注诇 诪讬 诪注讬讚讬谉 讛注讚讬诐 讗讜 砖爪专讬讱 诇注砖讜转 诇讜 讚专讬砖讛 讜讞拽讬专讛 诇讚讘专 注诪讜 讘讗专讬讻讜转 砖诪讜讻专讞 诇讛住转讻诇 讘讜 讗讜 诇爪讜专讱 讗讞专 讻讬讜爪讗 讘讝讛 讜专讘讬 讬讛讜砖注 讘谉 拽专讞讛 讛讬讛 谞讝讛专 讙诐 讘爪讜专讱 讙讚讜诇.
讜讛讗 讚诪讚讛 讝讜 诪讜注诇转 诇讗专讬讻讜转 讬诪讬诐 谞专讗讛 诇讬 讘住"讚 讻讬 注讬谞讬诐 讛诐 住讜讚 讞讻诪讛, 讜讗专讬讻讜转 讬诪讬诐 转诪砖讱 诪讞讻诪讛 讘住讜讚 讜'讛址讞指讻职诪指讛 转职旨讞址讬侄旨讛 讘职注指诇侄讬讛指' (拽讛诇转 讝, 讬讘), 讜讻讬讜谉 砖讛讜讗 拽讚砖 注讬谞讬讜 砖诇讗 讬住转讻诇 讘讛诐 讘诪专讗讛 专注 诇讻讱 讝讜讻讛 诇讗专讬讻讜转 讬诪讬诐.
讜讛讗 讚诪驻讬拽 诇讛 专址讘旨执讬 讗侄诇职注指讝指专 诪谉 (讘专讗砖讬转 讻讝, 讗) '讜址转执旨讻职讛侄讬谉指 注值讬谞指讬讜 诪值专职讗止转' 谞专讗讛 诇讬 讘住"讚 讚转讬讘转 诪值专职讗止转 诇砖讜谉 讬转专, 讜诇讻讱 讚专讬砖 诇讛 诪值专职讗止转 讗讜转讬讜转 '专指讗讜旨 诪值转' 讻讬 注值砖讉指讜 讘讞讬讬讜 讛讬讛 拽专讜讬 诪转, 讜讝讛讜 讜址转执旨讻职讛侄讬谉指 注值讬谞指讬讜 讘砖讘讬诇 讻讬 专指讗讜旨 诪值转 讝讛 注砖讜. 讜职专指讘指讗 诪驻讬拽 诇讛 诪谉 (诪砖诇讬 讬讞, 讛) '砖职讉讗值转 驻职旨谞值讬 专指砖指讈注 诇止讗 讟讜止讘' 讚讛讗讜专 谞拽专讗 '讟讜止讘' 讚讻转讬讘 (讘专讗砖讬转 讗, 讚) '讜址讬址旨专职讗 讗直诇止讛执讬诐 讗侄转 讛指讗讜止专 讻执旨讬 讟讜止讘' 讜讝讛讜 砖职讉讗值转 驻职旨谞值讬 专指砖指讈注 讗讝 诇止讗 讟讜止讘 砖讬住转诇拽 讗讜专 讛注讬谞讬诐 砖谞拽专讗 讟讜止讘.



诇职注讜止诇指诐 讗址诇 转旨职讛执讬 拽执诇职诇址转 讛侄讚职讬讜止讟 拽址诇旨指讛 讘旨职注值讬谞侄讬讱指. 谞拽讬讟 '诇职注讜止诇指诐' 专讜爪讛 诇讜诪专 讗驻讬诇讜 诇讙讘讬 爪讚讬拽讬诐 讙诪讜专讬诐, 讚诪讬 诇谞讜 讙讚讜诇 诪砖专讛 讜讬爪讞拽 讗讘讬谞讜 注"讛! 诪讬讛讜 谞专讗讛 讛讬讬谞讜 讚讜拽讗 讘讛讬讻讗 砖讬砖 诇讜 拽爪转 转专注讜诪转 讘讗讬讝讛 爪讚 诇拽诇诇 讻讛讗 讚讗讘讬诪诇讱.
讜讛谞讛 讛专讘 讟讜专讬 讗讘谉 讝"诇 讛拽砖讛, 讚讬诇讬祝 诪讗诇讬砖注 讚讗住讜专 诇讛住转讻诇 诪谞讗 诇讬讛 讚讛讬讛 讝讛 讗爪诇 讬爪讞拽 讗讘讬谞讜 注"讛 诪讻讞 拽诇诇转 讗讘讬诪诇讱, 讚讬诇诪讗 讻讜诇讗 诪诇转讗 诪砖讜诐 讛住转讻诇讜转 讛讜讛? 注讬讬谉 砖诐. 讜谞专讗讛 诇讬 讘住"讚 讚讗诐 诇讗 讻谉 诇诪讛 专诪讝讛 讛转讜专讛 拽诇诇讛 讝讜 砖诇 讗讘讬诪诇讱 讘驻住讜拽 (讘专讗砖讬转 讻, 讟讝) '讛执谞值旨讛 讛讜旨讗 诇指讱职 讻职旨住讜旨转 注值讬谞址讬执诐', 砖讗诐 讛讬讜 讚讘专讬讜 讗诇讜 讘讟诇讬谉 讜诇讗 注砖讜 专讜砖诐 诇讗 讛讬转讛 讛转讜专讛 讻讜转讘转 讝讛! 讗诇讗 讜讚讗讬 注砖讜 专讜砖诐, 讜讘讗讛 讛转讜专讛 诇诇诪讚 诇讚讜专讜转 讘讝讛 砖'讗址诇 转旨职讛执讬 拽执诇职诇址转 讛侄讚职讬讜止讟 拽址诇旨指讛 讘旨职注值讬谞侄讬讱指'. 讜注讜讚 谞专讗讛 诇讬 讘住"讚 讚讗讬 讛讜讛 诪砖讜诐 讛住转讻诇讜转 诇讞讜讚讗 诇讗 讛讬讛 爪专讬讱 砖讬讛讬讛 住讜诪讗 诇讙诪专讬 讗诇讗 专拽 讞诇讬砖讜转 专讗讬讛 讚讜拽讗 诇讛讜讬 诇讬讛.



讛指讗 讜职讛指讗 讙旨指专职诪指讗 诇值讬讛旨. 讛拽砖讛 讛专讘 讟讜专讬 讗讘谉 讝"诇 讚讗诐 讻谉 讛讬讻讗 讬诇讬祝 诪讬爪讞拽 讚'注值讬谞指讬讜 讻旨值讛讜止转' 讻讬讜谉 讚讛转诐 讛讬讛 讙专诐 讗讞专 讚拽诇诇转 讗讘讬诪诇讱 谞诪讬? 讜注讜讚 讛拽砖讛 诪谞讗 诇讬讛 讚'讛指讗 讜职讛指讗 讙旨指专职诪指讗 诇值讬讛旨' 讚讬诇诪讗 讞讚讗 诪谞讬讬讛讜 诇讞讜讚? 注讬讬谉 砖诐.
讜谞专讗讛 诇讬 讘住"讚 讚讗讬 诪砖讜诐 拽诇诇转 讗讘讬诪诇讱 诇讞讜讚 讛讬讛 讚讬 砖转转拽讬讬诐 讘注讬谉 讗讞转, 讚讜讚讗讬 讝讻讜转 讬爪讞拽 讛讬讛 诪讙讬谉 诇诪注讟 讛拽诇诇讛 讘讻诇 诪讛 讚讗驻砖专 讚讛诐 诇讗 讞讬讬讘讬谉 诇讜 诪谉 讛讚讬谉, 讜专拽 爪讚 转专注讜诪转 讛讬讛 诇讜 讘讝讛 讜诪砖讜诐 讛讗 诇讗 讛讬讛 爪专讬讱 砖转转拽讬讬诐 拽诇诇转讜 讘砖转讬 注讬谞讬诐 讗诇讗 讛指讗 讜职讛指讗 讙旨指专职诪指讗 诇值讬讛旨.
讜注讜讚 谞专讗讛 诇讬 讘住"讚 讚讗讬 诪砖讜诐 拽诇诇转 讗讘讬诪诇讱 诇讞讜讚 讛讬讛 诪转拽讬讬诐 讝讛 讘讝专注 讝专注讛 砖讛讜讗 注砖讜 讛专砖注, 讚讛讗 讗讘讬诪诇讱 拽诇诇 讗转 砖专讛, 讜诪讜讻专讞 诇讜诪专 讚讝讻讜转 砖专讛 讛讙讬谉 讚讗讚讞讬 讛拽诇诇讛 诪讬谞讛 讜讻讬讜谉 讚讗讚讞讬 讬讛讬讛 谞讚讞讬 注讚 注值砖讉指讜 讚讙诐 讛讜讗 谞讞砖讘 讝专注讛, 讚讘谞讬 讘谞讬诐 讛诐 讻讘谞讬诐, 讜专讗讜讬 砖讬转诇讜 讛拽诇诇讛 讘诪拽讜诇拽诇! 讗诇讗 讜讚讗讬 砖讬讛讬讛 讝讛 诪砖讜诐 讛住转讻诇讜转 讙诐 讻谉, 诇讻讱 谞转拽讬讬诐 讘讬爪讞拽 讗讘讬谞讜 注"讛.



诪执讬旨指诪址讬 诇止讗 讛执拽职驻旨址讚职转旨执讬 讘旨职转讜止讱职 讘旨值讬转执讬. 讻诇讜诪专 讗驻讬诇讜 讘转讜讱 讘讬转 讚爪专讬讱 诇讛拽驻讬讚 诇驻注诪讬诐 讻讚讬 诇诪专诪讬 注诇讬讬讛讜 讗讬诪讛 讘注讘讜专 砖讬讛讬讜 谞讝讛专讬诐 讘爪专讻讬 讛讘讬转 讗讜 转讜讱 讘讬转讬 专讜爪讛 诇讜诪专 转讜讱 讙讜驻讬 讻讬 讛讙讜祝 谞拽专讗 '讘址旨讬执转' 讘拽讛诇转 (拽讛诇转 讬讘, 讙) 讜专讜爪讛 诇讜诪专 讗驻讬诇讜 讻注住 谞住转专 讘诇讘 讚讜拽讗 诇讗 讛讬讛 诇讬! 讜诇讻谉 诪驻谞讬 讝讛 讝讻讛 诇讗专讬讻讜转 讬诪讬诐 讻讬 讛讻注住谉 拽爪专 讬诪讬诐 砖谞讗诪专 (讗讬讜讘 讬讚, 讗) '拽职爪址专 讬指诪执讬诐 讜旨砖职讉讘址注 专止讙侄讝' 讜讻谞讝讻专 讘讙诪专讗.





讘谞讬讛讜

砖讈指讗植诇讜旨 转旨址诇职诪执讬讚指讬讜 讗侄转 专址讘旨执讬 讝值讬专指讗: 讘旨址诪旨指讛 讛侄讗直专址讻职转旨指 讬指诪执讬诐? 讗指诪址专 诇指讛侄诐: ...讜职诇止讗 讬指砖讈址谞职转旨执讬 讘旨职讘值讬转 讛址诪旨执讚职专指砖讈, 诇止讗 砖讈职谞址转 拽侄讘址注 讜职诇止讗 砖讈职谞址转 注植专址讗讬. 讬砖 诇讛拽砖讜转 讻讬讜谉 讚谞讝讛专 砖诇讗 讬砖谉 砖讬谞转 注专讗讬 诇诪讗讬 驻讬专砖 注诇 砖讬谞转 拽讘注 讚讻诇 砖讻谉 讛讜讗?
讜谞专讗讛 诇讬 讚谞拽讬讟 讞讚讗 注诇 砖讬谞转 讛诇讬诇讛 讜讞讚讗 注诇 砖讬谞转 讛讬讜诐 讻讬 讛诐 讚专讻诐 砖讬诇讻讜 讙诐 讘诇讬诇讛 诇讘讬转 讛诪讚专砖 诇诇诪讜讚 讗讬讝讛 砖注讜转 诪转讞诇转 讛诇讬诇讛 讜讛讜诇讻讬诐 诇讘讬转诐 诇讬砖谉 讗讱 讬讝讚诪谉 讗讞专 砖注讘专 砖注讛 讗讞转 诪谉 讛诇讬诇讛 讬专讚讜 讙砖诪讬诐 讛专讘讛 讗讜 住讬讘讛 讗讞专转 砖讗讬谉 讬讻讜诇讬诐 诇讬诇讱 诇讘讬转诐 讜诪讜讻专讞讬诐 诇讬砖谉 讗讞专 讙诪专 诇讬诪讜讚诐 砖讬谞转 拽讘注 讘讘讬转 讛诪讚专砖 讜讛讜讗 讗诐 讛讬讛 诪讝讚诪谉 诇讜 讻讱 讛讬讛 谞讬注讜专 讻诇 讗讜转讛 讛诇讬诇讛 讜讗讬谞讜 讬砖谉 讘讘讬转 讛诪讚专砖 砖讬谞转 拽讘注 讻诪讜 砖讬砖谞讜 讛讞讘专讬诐 讻讜诇诐 讜讛谞讛 讘讬讜诐 讙诐 讻谉 讬讘讗 诇讘讬转 讛诪讚专砖 诇诇诪讜讚 注诐 讛讞讘专讬诐, 讜诪讗讞专 砖讛讬讛 谞讬注讜专 讻诇 讗讜转讛 讛诇讬诇讛 讗讝 讻驻讬 讛讟讘注 讬转谞诪谞诐 诇讬砖谉 讘讬讜诐 砖讬谞转 注专讗讬, 讜讙诐 讘讝讛 讛讬讛 谞讝讛专 砖诇讗 讬砖谉 砖讬谞转 注专讗讬 讘讬讜诐.


讜职诇止讗 砖讉址砖讉职转旨执讬 讘旨职转址拽旨指诇址转 讞植讘值专址讬. 拽砖讗 诇驻讬 驻砖讜讟讜 诪讗讬 专讘讜转讬讛 讘讛讻讬, 讜讛诇讗 讗驻讬诇讜 注诇 砖讜谞讗讜 诪爪讜讜讛 (诪砖诇讬 讻讚, 讬讝) '讘执旨谞职驻止诇 讗讜止讬职讘侄讬讱指 讗址诇 转执旨砖职讉诪指讞 讜旨讘执讻指旨砖职讈诇讜止 讗址诇 讬指讙值诇 诇执讘侄旨讱指'?
讜谞专讗讛 诇讬 讘住"讚 讛讻讜谞讛 讻讬 讛讗讚诐 砖注讜住拽 讘转讜专讛 讜讗诪专 讞讬讚讜砖 讘转讜专讛 讜诪爪讗 诇讜 讟注诐 讘专讗讬讛 讘专讜专讛 讚讜讚讗讬 讬砖诪讞! 讜讻诪讜 砖谞讗诪专 (转讛诇讬诐 拽讬讟, 拽住讘) '砖指讉砖讉 讗指谞止讻执讬 注址诇 讗执诪职专指转侄讱指 讻职旨诪讜止爪值讗 砖指讈诇指诇 专指讘' 讗讱 讬讝讚诪谉 砖讛讜讗 讜讞讘讬专讜 谞讞诇拽讜 讘讚讘专 讗讞讚 讝讛 讗讜住专 讜讝讛 诪转讬专 讗讜 讘讟注诐 讗讞讚 讝讛 讗讜诪专 讻讱 讜讝讛 讗讜诪专 诇讛驻讱 讜讛讜讗 诪爪讗 专讗讬讛 讙诪讜专讛 诇讚讘专讬讜 讜讘专讗讬讛 讝讜 谞转讗诪转 讟注诪讜 讜讚讘专讬讜 讜诪诪讬诇讗 谞住转专讜 讚讘专讬 讞讘讬专讜 讜讗转讜转讘 讟注诪讬讛 讗讝 讘讻讛讗讬 讙讜谞讗 诇讗 讛讬讛 砖诪讞 讘讚讘专讬 注爪诪讜 诪驻谞讬 砖讘讝讛 谞诪砖讱 转拽诇讛 诇讞讘讬专讜 讚讛讬讬谞讜 砖谞住转专讜 讚讘专讬 讞讘讬专讜 讜讗转讜转讘 讟注诪讬讛 讜诇讝讛 讗诪专 诇讗 砖诪讞转讬 讘讞讬讚讜砖 砖诪爪讗转讬 诇注爪诪讬 讗诐 讝讛 讛讞讬讚讜砖 讬讜爪讗 诪诪谞讜 转拽诇讛 讜住转讬专讛 诇讚讘专讬 讞讘讬专讬.


讜职诇止讗 拽指专执讬转执讬 诇址讞植讘值专执讬 讘旨址讞植讻执讬谞指转讜止, 讜职讗址诪职专值讬 诇指讛旨: 讘旨址讞植谞执讬讻指转讜止. 谞专讗讛 诇讬 讘住"讚 讞讻讬谞转讜 讛讜讗 讻讬谞讜讬 砖诇 砖诐 讞讘讬专讜 砖诇驻注诪讬诐 讛注讜诇诐 诪砖谞讬诐 砖诪讜 砖诇 讗讚诐 诇讻讬谞讜讬 讗讞专 讗诐 砖诪讜 讬爪讞拽 拽讜专讬谉 讗讜转讜 讞讜讙讬 讜讗诐 砖诪讜 讗诇讬讛讜 拽讜专讬谉 讗讜转讜 讗诇讬讗诐 讜讗诐 砖诪讜 讬讛讜讚讛 拽讜专讬谉 讗讜转讜 讗专讬讛 讜讻讬讜爪讗, 讜讞讻讬谞转讜 讛讜讗 讻讬谞讜讬 诪砖驻讞转讜 砖谞拽专讗转 讘砖诐 诇讜专讬讗 讗讜 讙讘讗讬 讗讜 讗诇讙讗讝讬 讜讻讬讜爪讗 讜讚专讻谉 砖诇 讘谞讬 讗讚诐 讻砖诪讚讘专讬诐 讘讜 拽讜专讬谉 讗讜转讜 讘砖诐 诪砖驻讞转讜 砖讗讜诪专讬诐 讛诇讱 诇讜专讬讗 讗讜 讘讗 诇讜专讬讗 诪讻专 诇讜专讬讗 讜讻谉 注诇 讝讛 讛讚专讱 讜讛讜讗 讛讬讛 谞讝讛专 诇讛讝讻讬专 讛讗讚诐 讘砖诪讜 诪诪砖 砖讗讬谞讜 诪砖谞讛 砖诪讜 讚讚专讻谉 砖诇 讘谞讬 讗讚诐 讜讙诐 讗讬谞讜 诪讝讻讬专讜 讘砖诐 诪砖驻讞转讜 讘诇讘讚.
讜讬砖 讟注诐 讘讝讛 砖讛讗专讬讱 讬诪讬诐, 讻讬 讬讚讜注 讞讬讜转 讛讗讚诐 转诇讜讬讬诐 讘讗讜转讬讜转 砖诪讜 讻诪讜 砖讻转讘 讛专讘 注专讘讬 谞讞诇 讝"诇 注诇 驻住讜拽 (讘专讗砖讬转 讘, 讬讟) '谞侄驻侄砖讈 讞址讬指旨讛 讛讜旨讗 砖职讈诪讜止' 讜讗诐 诪讝讻讬专讜 讘讗讜转讬讜转 砖诪讜 诪诪砖 诪讞讝拽 讛讞讬讜转 砖诇讜 砖讛诐 转诇讜讬讬诐 讘讗讜转讬讜转 砖诪讜 讜诇讻讱 讝讻讛 讘注讘讜专 讝讛 诇讞讬讬诐 讗专讜讻讬诐.





诪专讗讬转 讛注讬谉

讜诇讗 讘专讻转讬 诇驻谞讬 讻讛谉. 讗住讬拽谞讗 讘砖讜讬谉 讜讛拽砖讜 讛转讜住驻讜转 诪讗讬 专讘讜转讗 讛讻转讬讘 讜拽讚砖转讜 讜转讬专爪讜 讚砖讜讬谉 诇讗讜 讚讜拽讗. 讜讛专"谉 讝"诇 讘驻讬专讜砖讜 诇讛专讬"祝 讝"诇 住"驻 讛拽讜专讗 注讜诪讚 注诪"砖 诇讬讟讜诇 诪谞讛 讬驻讛 专讗砖讜谉 讻转讘 驻讬专砖 专砖"讬 讝"诇 讬砖专讗诇 讛讞讜诇拽 注诐 讻讛谉 讜讗祝 注诇 讙讘 讚讜拽讚砖转讜 讘讻讛谉 讙讚讜诇 讻转讬讘 诪讬谞讬讛 讬诇驻讬谞谉 讜讻讜' 注讬讬谉 砖诐 讘讗讜专讱. 讜讛拽砖讛 讛讘谉 讬拽讬专 诇讬 讛专讘 讛讻讜诇诇 讻诪讛专"专 专驻讗诇 讬砖注讬讛 谞专"讜 讚拽专讗 讚讜拽讚砖转讜 讘讻讛谉 讛讚讬讜讟 诪讬讬专讬 讚讘转专 讛讻讬 讻转讬讘 讜讛讻讛谉 讛讙讚讜诇 诪讗讞讬讜. 讜讛专讬 讛砖"住 讘讙讬讟讬谉 讜谞讚专讬诐 讗拽专讗 讚讜拽讚砖转讜 拽讗讬 讜讚专讬砖 诇讛拽讚讬诐 讻讛谉 诇讬砖专讗诇 诇讻诇 讚讘专 讜讻转讬讘 讘转专 讗砖讛 讝讜谞讛 讜讞诇诇讛 讚拽讗讬 讘讛讚讬讜讟 讜讛讚专 讻转讬讘 讜讛讻讛谉 讛讙讚讜诇 诪讗讞讬讜 讜讻讜'. 讜讗讬讘专讗 讚诇驻讜诐 专讬讛讟讗 谞专讗讬转 拽讜砖讬讗 讞讝拽讛: 
讜讗讜诇诐 讘注讘讜专 讝讗转 诇讗 讗讻讞讚 讚谞专讗讛 讚讬砖 诇讬砖讘 讚专砖"讬 讝"诇 讘谞讚专讬诐 讚祝 住"讘 驻讬专砖 讜诇讬讟讜诇 诪谞讛 专讗砖讜谉 讻砖讞讜诇拽 诇讞诐 讛驻谞讬诐 注诐 讗讞讬讜 讛讻讛谞讬诐. 讜诪讝讛 谞专讗讛 讚诪驻专砖 讜拽讚砖转讜 注诇 讻讛谉 讙讚讜诇 讜拽砖讛 讚讛讜讗 讝"诇 讙讜驻讬讛 讘讙讬讟讬谉 讚祝 谞"讟 驻讬专砖 讻砖讞讜诇拽 讻讛谉 注诐 讬砖专讗诇 讜讛讘讬讗讜 讛专"谉 讝"诇 砖诐: 
讜讛谞讛 讛专讘 谞讞诇转 讬注拽讘 讝"诇 驻专砖转 讗诪讜专 讻转讘 讚诪诇砖讜谉 专砖"讬 讝"诇 讘谞讚专讬诐 诪讜讻讞 讚诪驻专砖 拽专讗 讚讜拽讚砖转讜 讘讻讛谉 讙讚讜诇 讜讻谉 转专讙诐 讬讜谞转谉 讘谉 注讜讝讬讗诇 讜转拽讚讬砖讬谞讬讛 诇讻讛谞讗 讚拽讚讜砖讬诐 讬讛讬讜 诇讛讚讬讜讟讜转, 讜拽讚砖转讜 诇讻讛谉 讙讚讜诇 注"砖: 
讜诪讗讬 讚驻砖讬讟讗 诇讬讛 诇讛专讘 讝"诇 讚讝讛 转专讙讜诐 讬讜谞转谉 讘谉 注讜讝讬讗诇 诪讛砖"住 专讬砖 诪讻讬诇转讬谉 诪讜讻讞 讚讬讜谞转谉 讘谉 注讜讝讬讗诇 诇讗 转专讙诐 讗诇讗 谞讘讬讗讬诐 讜讻谉 讻转讘 讘诪讜住祝 讛注专讜讱 讜讘诪拽讜诐 讗讞专 讛讜讻讞转讬"讜 讘砖讘"讟 讗谞砖讬诐 讘讻诪讛 讛讜讻讞讜转 讚讗讬谞讜 转专讙讜诐 讬讜谞转谉. 讗讘诇 讛讜讗 转专讙讜诐 诪讝诪谉 讛转谞讗讬诐 讜讬"讗 砖讛讜讗 转专讙讜诐 讬专讜砖诇诪讬 讜讗讬讻讗 转专讬 谞住讞讬 讜讻谉 讻转讘 讛专讘 讛讙讚讜诇 诪讛专"专 讬注拽讘 讞讗讙讬"讝 讝"诇 讘住驻专 拽专讘谉 诪谞讞讛 住讬诪谉 谞"讚 讜讘讛诇讻讜转 拽讟谞讜转 讞"讘 住讬诪谉 拽"注 讜诇讻诇 讛讚讘专讜转 讗讬谞讜 转专讙讜诐 讬讜谞转谉 讘谉 注讜讝讬讗诇 讻诪讜 砖讻转讘转讬 讗谞讬 讘注谞讬讬 讘讗讜专讱 讘诪拽讜诪讜 讘住"讚: 
讗转讗谉 诇讚讬讚谉 讚诪讛 砖讛讜讻讬讞 讛专讘 诪讛转专讙讜诐 讛讝讛 砖转专讙诐 讜转拽讚讬砖讬谞讬' 诇讻讛谞讗 讗讬谞讛 专讗讬讛 讚讜拽讚砖转讜 诇砖讜谉 讬讞讬讚 讜诪砖讜诐 讛讻讬 转专讙诐 讜转拽讚讬砖讬谞讬讛 诇讻讛谞讗 讜讗讛"谞 讚讻讜谞转讜 诇讻讛谉 讛讚讬讜讟. 讜注讜讚 讬砖 诇讚拽讚拽 讘讚讘专讬 讛专讘 讝"诇 讗诪专转讬 诇讗 讗注诇讛 讗专讜讻"讛 讜诇讗 注"讟 讛讗住祝: 
讜讛砖转讗 诇讬砖讘 诇专砖"讬 讝"诇 讗驻砖专 讚专砖"讬 讝"诇 住讘专 讚讜拽讚砖转讜 诇讻讛谉 讙讚讜诇 讻转讬讘 讜注讬拽专 拽专讗 讘讗 注诇 讞讬诇讜拽 诇讞诐 讛驻谞讬诐 砖讞讜诇拽 注诐 讗讞讬讜 讗诇讗 讚诪讬谞讬讛 讬诇讬祝 诇讻诇 讻讛谉 注诐 讬砖专讗诇 讜讛讬讬谞讜 诪讗讬 讚驻讬专砖 讘谞讚专讬诐 讗诐 讘讗 诇讞诇讜拽 讻讛谉 注诐 讬砖专讗诇. 讜讝讛 讻讜谞转 讛专"谉 讝"诇 讚讗诪专 诪专 讜拽讚砖转讜 讘讻讛谉 讙讚讜诇 讻转讬讘 讗诇讗 讚诪讬谞讬讛 讬诇驻讬谞谉 诇讛讚讬讜讟 注诐 讬砖专讗诇: 
讜讛专讬讘"砖 讝"诇 讘转砖讜讘讛 住讬诪谉 专"讚 讻转讘 讘驻砖讬讟讜转 讻驻砖讟 讛砖"住 讚谞驻讬拽 诪讜拽讚砖转讜 讜讛讜讗 讚讗讜专讬转讗. 讜诇讗 讛讝讻讬专 讚讘专讬 专讘讜 讛专"谉 讝"诇 讚讜拽讚砖转讜 讘讻"讙 讻转讬讘 讜注讜讚 讛讬讛 诇讬 讛爪注讬专 诇讛讗专讬讱 讜讚讜拽 讻讬 拽爪专转讬 讜讛讜讗 讘专讞诪讬讜 讬讗专讬讱 讬诪讬谞讜 讜砖谞讜转讬谞讜 讜谞讝讻讛 诇注讘讜讚 注讘讜讚转 讛拽讚砖 讜诇注住讜拽 讘转讜专讛 转讜专转 讞讬讬诐:





驻转讞 注讬谞讬诐

砖专讬 诇讻诇 诪讗谉 讚爪注专谉 讜讻讜'. 注诪"砖 讗谞讬 讘注谞讬讬 讘拽讜谞' 讝讛 诇注讬诇 讘讬讜诪讗 讚祝 讻"讙 注"砖 讘住"讚:


讗诐 谞讗诪专 讻讘砖 诇诪讛 谞讗诪专 讗讞讚 讜讻讜'. 注诪"砖 讗谞讬 讛爪注讬专 讘住驻专讬 讛拽讟谉 讚讘专讬诐 讗讞讚讬诐 讚祝 讻"讛 注"讘 讘住"讚:


讜诇讗 讛专讛专转讬 讘诪讘讜讗讜转 讛诪讟讜谞驻讜转 讜讻讜'. 注诪"砖 讗谞讗 讘专讬讛 拽诇讛 讘住驻专讬 讛拽讟谉 讘专讻讬 讬讜住祝 讗"讞 住讬' 驻"讛 讘住"讚 注"砖 讜讚讜拽:

